b'\n_START_ARTICLE_\nKronkoloni\n_START_PARAGRAPH_\nKronkoloni er en koloni direkte underlagt en monark._NEWLINE_Begrepet kommer fra engelsk, crown colony, og i britisk sammenheng ble betegnelsen tidligere brukt om britiske oversj\xc3\xb8iske territorier, som var direkte underlagt regjeringen i London, uten \xc3\xa5 ha et lokalt forankret selvstyre slik andre kolonier kunne ha. Statusen som kronkoloni m\xc3\xa5 ikke forveksles med kronbesittelser, som Kanal\xc3\xb8yene og Man i Irskesj\xc3\xb8en._NEWLINE_I britisk sammenheng ble begrepet benyttet fram til 1981 da Loven om britisk nasjonalitet omklassifiserte de gjenv\xc3\xa6rende britiske koloniene som britiske oversj\xc3\xb8iske territorier (oversj\xc3\xb8isk ettersom Storbritannia er et \xc3\xb8yrike). Ved denne tiden refererte betegnelsen kronkoloni s\xc3\xa6rskilt til de kolonier som ble styrt direkte av en guvern\xc3\xb8r utpekt av den britiske monarken (noe som var tilfelle for Hongkong f\xc3\xb8r 1997 da omr\xc3\xa5det ble overgitt til Kina), med eller uten assistanse av et form for regjeringsr\xc3\xa5d utpekt av guvern\xc3\xb8ren._NEWLINE_Bruken av kronkoloni n\xc3\xa5r det gjelder tidligere norr\xc3\xb8ne/norske besittelser som Island, F\xc3\xa6r\xc3\xb8yene og Gr\xc3\xb8nland har ingen historisk berettigelse, det er i stedet vanlig \xc3\xa5 omtale disse som skattland eller Norgesveldet. Den norr\xc3\xb8ne koloniseringen av disse omr\xc3\xa5dene kalles landn\xc3\xa5m.'